પોતાના દરજીકામના વ્યવસાયમાં મોતીભાઈએ જે કાંઈ રોકડ કરેલ, તેમાંથી પાંચસોકની થાપણ સ્વદેશી ભંડાર વસાવવામાં રોકવાનો એનો વિચાર જ્યારે અમને એણે દર્શાવ્યો ત્યારે અમારા આનંદનો પાર ન રહ્યો. સ્વદેશી કાગળો, પેન્સિલો, કાપડ વગેરેનો એક ભંડાર મોતીભાઈની દુકાને જ અમે ખોલ્યો અને દિવસો જતાં એ સારી રીતે વિકસ્યો. આખા દિવસમાં મોતીભાઈની દુકાને નહિ નહિ તો બસો માણસ આવી જતા હશે. કોઈ સિલાઈ અને ખરીદીની ઘરાકી નિમિત્તે, કોઈ પુસ્તકો માટે, તો કોઈ કામ લેવા માટે. આ બધાને એ સ્વદેશી માલની ખરીદીનો આગ્રહ કરે. કોઈને ઉપદેશ આપવાનું ન ચૂકે. ઘામાં આવે તેની પાસે વ્રત લેવરાવી લે અને આમ અનેકને સાંજ પડતાં 'મૂંડે'. જે કામ ભલભલી સભાથી ન થઈ શકે તે પ્રચારકામ આ દરજી સંચે બેઠો બેઠો કરતો.